অঙ্গনওয়াড়ি সেন্টারে বেনিয়ম ও মহিলাকে মারধরের অভিযোগ

চাঁচল: অঙ্গনওয়াড়ি কেন্দ্রে (Anganwadi Centre) তুমুল উত্তেজনা। খাবার নিতে গেলে এক মহিলাকে মারধরের অভিযোগ। স্থানীয়রা প্রতিবাদ করতে গেলে তাঁদের উপর চড়াও হয় অঙ্গনওয়াড়ি কর্মী, রাঁধুনি ও তার ভাই। ঘটনা মালদহের চাঁচলের দুলিয়াবাড়ি অঙ্গনওয়াড়ি সেন্টারের। এমনকি স্থানীয়দের উদ্দেশ্য করে গালিগালাজ, হুমকি ও সংবাদমাধ্যমকেও বাঁধা দেওয়ারও অভিযোগ উঠেছে। পরবর্তীতে পুলিশ পৌঁছে অঙ্গনওয়াড়ি সেন্টারের রাঁধুনির ভাইকে আটক করে।

স্থানীয়দের অভিযোগ, দীর্ঘদিন ধরে ওই অঙ্গনওয়াড়ি কেন্দ্রে (Anganwadi Centre) বেনিয়ম হচ্ছে। ঠিকভাবে খাবার দেওয়া হচ্ছে না। বুধবার আমিনা বিবি তাঁর শিশুকে কোলে নিয়ে খাবার নিতে যান। সেইসময় তাঁকে খাবার দিতে অস্বীকার করে রাঁধুনি। এই ঘটনার প্রতিবাদ করতে গেলে ওই মহিলাকে মারধর করে বের করে দেওয়া হয়।পরবর্তীতে হাসপাতালে প্রাথমিক চিকিৎসার পর আজ বৃহস্পতিবার আমিনাকে সঙ্গে নিয়ে স্থানীয়রা প্রতিবাদের জন্য ওই সেন্টারে যান। সেই সময় অঙ্গনওয়াড়ি কেন্দ্রের রাঁধুনি তুলি খাতুনের ভাই চঞ্চল সকলকে হুমকি দেয় ও গালিগালাজ করতে থাকে। অঙ্গনওয়াড়ি চত্বরে তুমুল বচসার সৃষ্টি হয়।

আরও পড়ুন: প্রয়াত রিজওয়ানুর, রুকবানুরের মা! স্মৃতিমেদুর হয়ে শোকজ্ঞাপন মমতার

অভিযোগ, ওই সেন্টারের দায়িত্বপ্রাপ্ত কর্মী কাবেরী সাহা সংবাদমাধ্যমকে বাঁধা দেয়। খবর পেয়ে ঘটনাস্থলে পৌঁছয় চাঁচল থানার পুলিশ (Chachal Police Station)। অভিযুক্ত রাঁধুনির ভাইকে আটক করে থানায় নিয়ে যায় পুলিশ। স্থানীয়দের দাবি, দ্রুত ওই কর্মী এবং রাঁধুনিকে বদলি করতে হবে এবং তাদের বিরুদ্ধে পদক্ষেপ নিতে হবে।

স্থানীয়দের আরও অভিযোগ, দীর্ঘদিন ধরে তারা সঠিকভাবে খাবার দেন না। খাবারের মান অত্যন্ত নিম্নমানের। প্রতিবাদ করতে গেলেই এই পরিস্থিতির সৃষ্টি হয়। তবে এখন প্রশ্ন উঠছে সরকার শিশু এবং প্রসূতিদের পুষ্টির জন্য অঙ্গনওয়াড়ি কেন্দ্র থেকে খাবার দিচ্ছে। সেই খাতে টাকাও পাঠানো হচ্ছে। কিন্তু কেন বারবার বিভিন্ন অঙ্গনওয়াড়ি কেন্দ্রে এহেন বেহাল দশা সামনে আসছে? কেন সংশ্লিষ্ট দফতর এই নিয়ে তৎপর হচ্ছে না?

দেখুন অন্য খবর